Ըստ «Կոմենսանտի», Հայաստանն ու Ադրբեջանը ՌԴ-ի առաջարկած նման լուրջ փոխզիջումների գնալու պատրաստակամություն չեն հայտնել: Բաքվում շարունակել են պնդել, թե առավելագույնը, որ կարող են անել, Ղարաբաղի ինքնավարության ճանաչումն է Ադրբեջանի կազմում: Երեւանում եւս հրաժարվել են խոսել տարածքային ինչ-ինչ զիջումների մասին՝ ընդգծելով, որ նման ծրագիր չի էլ քննարկվում: Ավելին, ռուսական թերթի հետ զրույցում հայաստանյան աղբյուրը պնդել է, թե կարգավորման փորձերը դատապարտված են ձախողման, քանի դեռ բանակցություններին որպես ինքնուրույն դերակատար չի մասնակցում Լեռնային Ղարաբաղը: Բաքուն, բնականաբար, կտրականապես դեմ է ԼՂ-ին ներգրավելուն: Ռուսական պարբերականը նշում է, թե ադրբեջանական դիվանագիտական աղբյուրը պնդել է, որ փակուղային այս իրավիճակում խիստ մեծ է հավանականությունը, որ լարվածությունը ինչ-որ պահի կարող է վերածվել լայնածավալ հակամարտության, իսկ Ադրբեջանի ուժային կառույցներից մեկի ղեկավար պաշտոնյան վստահեցրել է, թե վերջին տարիներին ուժերի հարաբերակցությունը փոխվել է, եւ ակնհայտորեն ոչ հօգուտ Հայաստանի: «Մեր ռազմական բյուջեն ավելին է, քան ողջ Հայաստանի բյուջեն, մեր բանակի համար գնվում է նորագույն զինամթերք, ինչը Երեւանը չունի, բացի այդ՝ Նախիջեւանում տեղակայված են մեր հարվածային ստորաբաժանումները, որոնք անհրաժեշտության դեպքում կարող են հարձակվել Երեւանի վրա»,- «Կոմերսանտին» ասել է ադրբեջանցի պաշտոնյան: Պարբերականը նշել է, թե Մոսկվան փորձում է հանդարտեցնել կրքերը, սակայն կողմերի դիրքորոշումները մերձեցնելու մասին հաղորդումներ չկան: